Morten Østergaard (RV), 2014-03-14:
Tak for en god debat om lovforslaget og også en, kan jeg fornemme, modtagelse hældende til det positive, i hvert fald fra et flertal.
Det er jo et forslag, som udmønter et af elementerne i aftalen om finansloven for 2012 mellem den daværende regering, Socialdemokraterne, Radikale Venstre, Socialistisk Folkeparti og Enhedslisten, der fastsatte, at der skal indføres et register over selskabernes underskud.
Med forslaget sikres indberetning af de oplysninger fra selskaberne, der er nødvendige for at etablere det her underskudsregister.
Underskudsregisteret vil overtage beregningen og fordelingen af underskud over tid, og det vil medføre en administrativ lettelse for selskaberne, selv om det jo, som det også er fremgået af debatten, initielt og i forbindelse med engangsregistreringen vil være en administrativ byrde.
Jeg er meget glad for hr. Brian Mikkelsens afsluttende bemærkninger om, at ulven ikke kommer, som jeg må forstå det, som følge af det her forslag.
For når man hører debatten, tror jeg måske, man kan få et lidt fordrejet billede af, hvad konsekvenserne egentlig er af at bede virksomhederne om at registrere nogle oplysninger, som de i sagens natur ligger inde med, for de skal jo betjene sig af dem for at kunne få glæde af at fremføre underskuddet.
Dette er jo også i virksomhedernes egen interesse, og i forhold til den debat, der har været ført her, synes jeg, at det er vigtigt at finde balancen mellem, at vi på den ene side er enige om, at der skal være gode vilkår for virksomheder og for deres investeringer i Danmark, og at vi på den anden side, som i al skattepolitik, ønsker, at skatten fastsættes korrekt.
Og det er jo sådan set det, der er det bærende hensyn bag det her forslag om et underskudsregister.
Det er nemlig at sørge for, at vi også på det her område sikrer, at vi får en korrekt skatteansættelse og en korrekt anvendelse af reglerne.
Uanset om man så mener, at reglerne burde være anderledes i forhold til fremførsel af underskud, så må man dog formentlig dele intentionen om, at de skal anvendes korrekt.
Derfor har jeg svært ved at se, hvilken interesse der skattepolitisk skulle være i, at man ikke havde en gennemsigtighed og en efterrettelighed på det her område, også selv om man måtte have tanker om at regulere fremførselsmulighederne anderledes.
Så er det jo, som det også fremgår af bemærkningerne, klart, at når først engangsregistreringen er foregået, vil det være en administrativ lettelse for virksomhederne, for der vil altså være et register, hvor man hele tiden kan ajourføre sig med, hvilket underskud der er at fremføre.
Vi har lyttet til høringssvarene, som flere spurgte til i debatten, og derfor har vi i lovforslaget indført en mulighed for, at SKAT i konkrete tilfælde kan se bort fra 3-månedersfristen for indberetning, hvis der foreligger særlige omstændigheder.
Jeg noterer mig i den forbindelse, at Dansk Folkepartis ordfører udtrykte en almindelig tilslutning til ideen om et underskudsregister, men en bekymring for præcis det her element.
Det vil vi meget gerne uddybe i forbindelse med udvalgsbehandlingen for at se, om vi ikke så alligevel kan finde hinanden.
Så er der i øvrigt i lovforslaget – det er ikke indgået så meget i debatten – en række elementer, som ligger uden for aftalen om finansloven for 2012, nemlig elementer om oplysnings- og selvangivelsespligt, der har til formål at sikre en korrekt beskatning.
Dermed skabes der øget sikkerhed for, at skatteberegningen bliver korrekt, hvilket både er i borgernes og det offentliges interesse.
Der er også en udvidelse af en værnsregel, der skal sikre, at finansielle virksomheder ikke opnår dobbelt fradrag.
Jeg lægger til grund, at da interessen har samlet sig om det andet, er der nok ikke så meget kontrovers om de andre forslag, og det vil jeg så tillade mig også at takke for.
Jeg ser frem til en forhåbentlig konstruktiv udvalgsbehandling, som kan føre til, at så bred en kreds i Folketinget som muligt bakker op om, at vi også på det her område får en øget gennemsigtighed, så vi sikrer en korrekt skatteansættelse.